Tre mænd på 19, 20 og 21 år er torsdag blevet varetægtsfængslet ved et grundlovsforhør ved Retten i Aalborg. De tre mænd er sigtet for røveri, forsøg på røveri og grov vold mod en 19-årig mand. Episoden fandt sted onsdag ved 15-tiden. Ifølge sigtelsen blev den 19-årige tvunget til at gå ind i en bil på en parkeringsplads i Aalborg. Her blev han truet af de tre sigtede samt af endnu en medgerningsmand, der ikke er identificeret. En af de sigtede holdt blandt andet en kniv mod mandens hals og truede med at stikke ham. Manden blev tvunget til at overføre penge til en af de sigtede, og han overførte et mindre beløb. Det fik dog ikke mændene til at stoppe. I stedet tvang de den 19-årige ind i en lejlighed, hvor han blev slået med flad hånd af en af de sigtede, som også tog halsgreb på ham. Også i lejligheden blev han truet med knivstik, mens gerningsmændene krævede flere penge. - De tre mænd blev varetægtsfængslet i fire uger. De nægter sig skyldige og har kæret kendelsen til landsretten, siger anklager Kristina Frandsen. Grundlovsforhøret foregik bag lukkede døre.

Referat:
En 19-årig mand blev onsdag slået, truet med kniv og tvunget til at overføre penge. Tre mænd er varetægtsfængslet i sagen.